maidir leis an seasamh atá le glacadh thar ceann an Aontais Eorpaigh sa Chomhairle Comhlachais AE-an Úcráin lena dtugtar cothrom le dáta Iarscríbhinn XLIV a ghabhann leis an gComhaontú Comhlachais idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt, agus an Úcráin, den pháirt eile.

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena leagtar síos an seasamh atá le glacadh thar ceann an Aontais sa Chomhairle Comhlachais AE-an Úcráin i ndáil le Cinneadh a bhfuil sé beartaithe é a ghlacadh a bhaineann le hIarscríbhinn XLIV a ghabhann leis an gComhaontú Comhlachais idir an tAontas agus an Úcráin a thabhairt cothrom le dáta.

2.Comhthéacs an togra

2.1.An Comhaontú Comhlachais idir an tAontas agus an Úcráin

Tá an Comhaontú Comhlachais idir an tAontas agus an Úcráin i bhfeidhm go sealadach ó bhí an 1 Samhain 2014 ann agus tháinig sé i bhfeidhm an 1 Meán Fómhair 2017. Aithnítear sa Bhrollach a ghabhann leis an gComhaontú gur mian leis na Páirtithe an próiseas athchóirithe agus comhfhogasaithe a chur chun cinn san Úcráin, rud a rannchuideoidh leis an gcomhtháthú eacnamaíoch agus le doimhniú an chomhlachais pholaitiúil de réir a chéile, chomh maith le comhtháthú eacnamaíoch a bhaint amach trí chomhfhogasú forleathan rialála.

2.2.An Chomhairle Comhlachais AE-an Úcráin

De bhun Airteagal 463(1) agus (3) den Chomhaontú, tá sé de chumhacht ag an gComhairle Comhlachais cinntí a ghlacadh chun cuspóirí an Chomhaontaithe a bhaint amach. Go sonrach, féadfaidh sí na hIarscríbhinní a ghabhann leis an gComhaontú a thabhairt cothrom le dáta nó a leasú, agus forbairt dhlí an Aontais á cur san áireamh, mar aon leis na caighdeáin is infheidhme a leagtar amach in ionstraimí idirnáisiúnta a mheasann na Páirtithe a bheith ábhartha.

2.3.An gníomh atá beartaithe ag an gComhairle Comhlachais AE-an Úcráin

Le linn an ochtú cruinniú dá cuid nó trí nós imeachta i scríbhinn ina dhiaidh sin, tá an Chomhairle Comhlachais AE-an Úcráin le Cinneadh a ghlacadh maidir le hIarscríbhinn XLIV a ghabhann leis an gComhaontú Comhlachais a thabhairt cothrom le dáta. (‘an gníomh atá beartaithe’).

Is é is cuspóir don ghníomh atá beartaithe go gcuirfear ar a cumas don Úcráin ailíniú leis an reachtaíocht is déanaí de chuid an Aontais i réimse an chomhair airgeadais/na bhforálacha frithchalaoise.

Beidh an gníomh atá beartaithe ina cheangal ar na páirtithe i gcomhréir le hAirteagal 463(1) den Chomhaontú, lena bhforáiltear maidir leis an méid seo a leanas: ‘Chun cuspóirí an Chomhaontaithe seo a bhaint amach, beidh sé de chumhacht ag an gComhairle Comhlachais cinntí a dhéanamh a thagann faoi raon feidhme an Chomhaontaithe seo, sna cásanna dá bhforáiltear ann. Beidh na cinntí sin ina gceangal ar na Páirtithe agus déanfaidh siad bearta iomchuí, lena n‑áirítear, más gá, gníomhaíocht i gcomhlachtaí sonracha arna mbunú faoin gComhaontú seo, chun na cinntí a rinneadh a chur chun feidhme.’

3.An seasamh atá le glacadh thar ceann an Aontais

Áirítear sa Chomhaontú Comhlachais idir an tAontas agus an Úcráin forálacha maidir le comhar airgeadais le forálacha frithchalaoise. I gcomhréir le hAirteagal 459(1) den Chomhaontú, cuirfidh na Páirtithe cúnamh chun feidhme i gcomhréir le prionsabail na bainistíochta fónta airgeadais agus rachaidh siad i gcomhar le chéile siad chun leasanna airgeadais an Aontais agus na hÚcráine a chosaint mar a leagtar amach in Iarscríbhinn XLIII a ghabhann leis an gComhaontú. Déanfaidh na Páirtithe bearta éifeachtacha chun calaois, éilliú agus aon ghníomhaíocht neamhdhleathach eile a chosc agus a chomhrac, inter alia, trí bhíthin cúnamh riaracháin frithpháirteach agus trí chúnamh dlíthiúil frithpháirteach sna réimsí a chumhdaítear leis an gComhaontú seo. Thairis sin, de bhun Airteagal 459(2) den Chomhaontú, déanfaidh an Úcráin a reachtaíocht a chomhfhogasú de réir a chéile i gcomhréir leis na forálacha a leagtar amach in Iarscríbhinn XLIV a ghabhann leis an gComhaontú seo. Tá forbairt tagtha ar acquis an Aontais sa réimse seo ó tugadh an chaibidlíocht maidir leis an gComhaontú i gcrích. Ní mór an fhorbairt sin a léiriú in Iarscríbhinn XLIV a ghabhann leis an gComhaontú, agus ba cheart, dá bhrí sin, í a thabhairt cothrom le dáta.

Le hIarscríbhinn XLIV arna tabhairt cothrom le dáta, meastar go mbeidh ar chumas na hÚcráine ailíniú leis an reachtaíocht is déanaí de chuid an Aontais i réimse an chomhraic in aghaidh na calaoise ar leasanna airgeadais an Aontais trí bhíthin an dlí choiriúil. Na nuashonruithe atá beartaithe, tá siad teoranta dóibh siúd a bhfuil géarghá leo chun cuidiú leis an Úcráin an cuspóir maidir leis an reachtaíocht náisiúnta a chomhfhogasú do acquis an Aontais a bhaint amach. Ní théann siad thar a bhfuil riachtanach chun an cuspóir sin a bhaint amach, mar a comhaontaíodh leis an Úcráin. Tá an togra seo comhsheasmhach go hiomlán le beartas an Aontais maidir le Comhpháirtíocht an Oirthir i gcoitinne agus i leith na hÚcráine go sonrach. Thairis sin, tá sé comhsheasmhach le Beartas Comharsanachta an Aontais agus leis an mbeartas cúnaimh gaolmhar i leith na hÚcráine agus i leith tíortha comharsanachta eile.

4.Bunús dlí

4.1.Bunús dlí don nós imeachta